Дзіця з аўтызмам вельмі звязана ўласнымі стэрэатыпамі. Увесь яго ўнутраны свет заціснуты ў жорсткія рамкі, выхад за якія для дзіцяці з’яўляецца трагедыяй. Гэта звязана перш за ўсё з так званай неафобіяй — бояззю ўсяго новага. Прывыканне да педагога ідзе паступова. І не трэба чакаць, што ўжо на другіх занятках дзіця зробіць усё, што ад яго патрабуецца ў рамках урока, яно можа проста сядзець і назіраць за вамі. Паўтаруся: усе дзеці розныя, да кожнага патрабуецца свой падыход. Напрыклад, Саша на першых жа занятках са мной развітаўся, а Даша толькі праз паўгода ўзяла мяне за руку.